*SNJEŽANKA JADRIJEVIĆ*

*BIOGRAFIJA*

Snježanka Jadrijević stekla je zvanje slikara i učitelja slikanja po teorijama boja Johanna Wolfganga von Goethea i Rudolfa Steinera kroz neformalni četverogodišnji studij od 1998.-2002.g. na Slobodnoj umjetničkoj akademiji u Splitu u klasi prof. Doris Harpers, a ostvaren je u suradnji sa Sekcijom za likovne umjetnosti Općeg antropozofskog društva, Dornach, Švicarska. Slika akvarelom, akrilikom, uljem, pastelom, ugljenom i drugim tehnikama. Oslikava staklo, salvetira, radi mini skulpture. Do sada je imala četrnaest samostalnih izložbi - jedanaest u Sinju, jednu u Trilju i dvije u BiH – Drinovci i Grude. Sudjelovala je na tridesetak skupnih izložbi slika u Zagrebu, Splitu, Veneciji, Karlovcu, Donjem Kraljevcu, Sinju, Trilju, Vrlici, Bajagiću, Košutama i Sarajevu, te na tri likovne kolonije u Vrlici i Gljevu. Piše i poeziju, a pjesme su joj objavljenje u više časopisa i emitirane u programima Radio Sinja i Hit radija. Prvu zbirku ''Izgubljeni ključ'' objavila je 2015.g.

Realizirala je preko 400 likovnih i kreativnih radionica u Sinju, Splitu, Zagrebu, Rijeci, Metkoviću i Sarajevu za odrasle, djecu, te za djecu i odrasle s posebnim potrebama. Posebno područje rada s odraslima: temperamenti kod odraslih i djece, bajke, ljudski karakteri pod utjecajem planeta, godišnja doba i svetkovine, biljni i životinjski svijet. Bila je predavač osnova antropozofije na studiju slikarstva u Splitu, gost je predavač na neformalnom studiju waldorfske pedagogije u Zagrebu u organizaciji Instituta za waldorfsku pedagogiju, gost predavač na Festivalu bajki u Sarajevu i na Danima Rudolfa Steinera u Donjem Kraljevcu. Trenutno vodi radionice slikanja u Splitu i Zagrebu na temu bajki braće Grimm i utjecaja planeta na život čovjeka, te povremeno održava predavanja.

Po zanimanju je turistički radnik i vodič, te samostalni knjigovođa. Radila je kao turistički vodič po Dalmaciji, BiH i Crnoj Gori i kao organizator putovanja. Na lokalnom Radio Sinju od 1993.-1998.g. bila je novinar, voditelj, urednik i glavni urednik, a dopisnik HTV-a – Studio Split ’96. i ’97. Kao službenik za vezu u stranoj nevladinoj organizaciji Američki komitet za izbjeglice radila je na povratku izbjeglica u BiH i u programima obnove i multietničkog povrataka raseljenih osoba u BiH od 1998.-2002. Živjela je i radila u Splitu, Frankfurtu n/M i Lichteneggu (Camphill Lehenhof - Njemačka), Dubrovniku, Makarskoj, Međugorju, Bugojnu, i na kraju opet u Sinju gdje živi i danas. Ima jednu kćer. Dopredsjednica je Kluba žena liječenih na dojci Sinj, članica predsjedništva Društva waldorf pedagogije Split, dopredsjednica likovne Udruge Svitnjak u Splitu - Udruge za produhovljavanje umjetnosti, članica je likovne udruge ''Tilurium'' iz Trilja i Antropozofskog društva Hrvatske Marija Sofija. Predsjednica je Udruge Srma i kao voditeljica Srminog Centra za civilno društvo i kvalitetu življenja u Sinju radi na razvoju i provedbi projekata.

*snjezanka@yahoo.com*